钦定古今图书集成/明伦汇编/官常典/第182卷 > 张苍
## 钦定古今图书集成/明伦汇编/官常典/第182卷 > 张苍

按《史记》本传：“丞相苍者，阳武人也。好书律历。秦时为
御史，主柱下方书，有罪亡归。及沛公略地过阳武，苍
以客从攻南阳，苍坐法当斩，解衣伏质，身长大，肥白
如瓠。时王陵见而怪其美士，乃言沛公，赦勿斩。遂从
西入武关，至咸阳。沛公立为汉王，入汉中，还定三秦。
陈馀击走常山王张耳，耳归汉，汉乃以张苍为常山”
守，从淮阴侯击赵。苍得陈馀。赵地已平，汉王以苍为
代相，备边寇。已而徙为赵相，相赵王耳。耳卒，相赵王
敖，复徙相代王。“燕王臧荼反，高祖往击之，苍以代相
从攻臧荼有功，以六年中封为北平侯，食邑千二百
户，迁为计相一月，更以列侯为主计四岁。”是时萧何
为相国，而张苍乃自秦时为柱下史，明习天下图书
计籍，苍又善用算律历，故令苍以列侯居相府，领主
郡国上计者。黥布反，汉立皇子长为淮南王，而张苍
相之。十四年，迁为御史大夫。苍与绛侯等尊立代王
为孝文皇帝。四年，丞相灌婴卒，张苍为丞相。自汉兴
至孝文二十馀年，会天下初定，将相公卿皆军吏，张
苍为计相时，绪正律历，以高祖十月始至霸上，因故
秦时本以十月为岁首，弗革推五德之运，以为汉当
水德之时，尚黑如故，吹律调乐，入之音声，及以比定
律令，若百工，天下作程品，至于为丞相，卒就之。故汉
家言律历者，本之张苍。苍本好书，无所不观，无所不
通，而尤善律历。张苍德王陵。王陵者，安国侯也。及苍
贵，常父事王陵。陵死后，苍为丞相，洗沐常先朝陵夫
人，上食，然后敢归家。苍为丞相十馀年，鲁人公孙臣
上书言“汉土德时，其符有黄龙当见。”诏下其议张苍，
张苍以为非是，罢之。其后黄龙见《成纪》。于是文帝召
公孙臣以为博士，草《土德》之历、制度，更元年。张丞相
由此自绌，谢病，称老。苍任人为中候，大为奸利。上以
让苍，苍遂病免。苍为丞相，十五岁而免。孝景前五年，
苍卒，谥为文侯。子康代侯，八年卒，子类代为侯。八年，
坐临诸侯丧，后就位，不敬，国除。初，张苍父长不满五
尺，及生苍，苍长八尺馀，为侯丞相。苍子复长及孙，类
长六尺馀，坐法失侯。苍之免相后，老，口中无齿，食乳，
女子为乳母，妻妾以百数，尝孕者不复幸。苍年百有
馀岁而卒。

按《汉书任敖传》：“苍著书十八篇，言阴阳律历事。”〈按汉书苍

《传》至“为御史大夫” 止，而尊立孝文以后，乃附于《任敖传》后，以苍继敖为御史大夫故也。《史记》唯著书失载，故补录《汉书》一则于后。